ΚΑΝΟΝΙΣΜΟΣ (ΕΟΚ) αριθ. 717/92 ΤΗΣ ΕΠΙΤΡΟΠΗΣ της 23ης Μαρτίου 1992 για την τροποποίηση του κανονισμού (ΕΟΚ) αριθ. 2033/85 για προσαρμογή των ολικών εγγυημένων ποσοτήτων γάλακτος και γαλακτοκομικών προϊόντων που αναφέρονται στο άρθρο 5γ του κανονισμού (ΕΟΚ) αριθ. 804/68 του Συμβουλίου και στο άρθρο 6 του κανονισμού (ΕΟΚ) αριθ. 857/84 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 374/92 (2), και ιδίως το άρθρο 5γ παράγραφος 7,

τον κανονισμό (ΕΟΚ) αριθ. 857/84 του Συμβουλίου της 31ης Μαρτίου 1984 περί γενικών κανόνων για την εφαρμογή της εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68 στον τομέα του γάλακτος και των γαλακτοκομικών προϊόντων (3), όπως τροποποιήθηκε τελευταία από τον κανονισμό (ΕΟΚ) αριθ. 1639/91 (4), και ιδίως το άρθρο 6 παράγραφος 2 δεύτερο εδάφιο,

Εκτιμώντας:

ότι, βάσει των κανονισμών (ΕΟΚ) αριθ. 804/68 και (ΕΟΚ) αριθ. 857/84, είναι δυνατόν, υπό ορισμένους όρους, να προσαρμοστούν οι ολικές εγγυημένες ποσότητες του γάλακτος και των γαλακτοκομικών προϊόντων που καθορίζονται για την παράδοση στους αγοραστές και για τις απευθείας πωλήσεις στην κατανάλωση-

ότι, με βάση τα καταχωρηθέντα στατιστικά στοιχεία σχετικά με την παρασκευή στο αγρόκτημα γιαουρτιών και άλλων γαλακτοκομικών προϊόντων και για να ληφθούν υπόψη οι τροποποιήσεις που επηρέασαν, στις Κάτω Χώρες και στο Ηνωμένο Βασίλειο, τις απευθείας πωλήσεις στην κατανάλωση, πρέπει να αυξηθεί η ολική ποσότητα που καθορίστηκε για τις απευθείας πωλήσεις στην κατανάλωση και να μειωθεί κατά συνέπεια για τις παραδόσεις η ολική εγγυημένη ποσότητα σ' αυτά τα κράτη μέλη- ότι πρέπει, συνεπώς, να τροποποιηθεί ο κανονισμός (ΕΟΚ) αριθ. 2033/85 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1867/90 (6)-

ότι επείγει να εγκριθούν οι διατάξεις που προβλέπονται στον παρόντα κανονισμό και συνεπώς η έναρξη αυτού πρέπει να γίνει το ταχύτερο δυνατό-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 2033/85 τροποποιείται ως εξής:

1. Η παράγραφος 1 συμπληρώνεται με το ακόλουθο εδάφιο:

"Για την περίοδο από 1ης Απριλίου 1991 έως 31 Μαρτίου 1992, η ολική εγγυημένη ποσότητα που εμφαίνεται στο άρθρο 5γ παράγραφος 3 τρίτο εδάφιο στοιχείο στ) του κανονισμού (ΕΟΚ) αριθ. 804/68 μειώνεται:

- για τις Κάτω Χώρες σε: 11 248,260,

- για το Ηνωμένο Βασίλειο σε: 14 392,824."

2. Η παράγραφος 2 συμπληρώνεται με το ακόλουθο εδάφιο:

"Για την περίοδο από 1ης Απριλίου 1991 έως 31 Μαρτίου 1992, η ολική ποσότητα που εμφαίνεται στο παράρτημα του κανονισμού (ΕΟΚ) αριθ. 857/84 αυξάνεται:

- για τις Κάτω Χώρες σε: 102,307,

- για το Ηνωμένο Βασίλειο σε: 392,868."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Μαρτίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 13. (2) ΕΕ αριθ. L 41 της 18. 2. 1992, σ. 9. (3) ΕΕ αριθ. L 90 της 1. 4. 1984, σ. 13. (4) ΕΕ αριθ. L 150 της 15. 6. 1991, σ. 35. (5) ΕΕ αριθ. L 192 της 24. 7. 1985, σ. 9. (6) ΕΕ αριθ. L 170 της 3. 7. 1990, σ. 38.